b'\n_START_ARTICLE_\nDobbeltd\xc3\xa6kkervogn\n_START_PARAGRAPH_\nEn dobbeltd\xc3\xa6kkervogn er en personvogn i to etager. De inds\xc3\xa6ttes typisk flere sammen som dobbeltd\xc3\xa6kkertog eller som togs\xc3\xa6t p\xc3\xa5 jernbaner, hvor der er brug for ekstra mange pladser til passagererne._NEWLINE_Dobbeltd\xc3\xa6kkervogne findes i en r\xc3\xa6kke forskellige udformninger alt afh\xc3\xa6ngig af perronh\xc3\xb8jden p\xc3\xa5 stationerne, behovet for hurtig passagerudveksling og billetkontrol, om de skal bruges til lokaltrafik eller fjerntrafik osv. Typisk vil der dog v\xc3\xa6re trapper i hver ende af en dobbeltd\xc3\xa6kkervogn, mens hver etage er udformet omtrent som en traditionel vogn om end med lavere loftsh\xc3\xb8jde. En speciel variant er dog de s\xc3\xa5kaldte gallerivogne, hvor den \xc3\xb8verste etage kan sammenlignes med en mezzanin eller hems, og hvor togf\xc3\xb8reren kan kontrollere billetter hos passagerer p\xc3\xa5 begge etager, n\xc3\xa5r han eller hun g\xc3\xa5r gennem midtergangen._NEWLINE_Dobbeltd\xc3\xa6kkervogne er en mulighed, n\xc3\xa5r en jernbane er udnyttet til fuld kapacitet, og er et alternativ til dyrere, mere tidskr\xc3\xa6vende eller fysisk umulige ting som flere tog, l\xc3\xa6ngere tog (kan kr\xc3\xa6ve l\xc3\xa6ngere perroner), bredere tog eller flere spor. De er derfor s\xc3\xa6rligt velegnede til pendlertrafikken omkring storbyer og p\xc3\xa5 t\xc3\xa6t trafikerede hovedbaner. En anden fordel er, at kapaciteten \xc3\xb8ges mere v\xc3\xa6gten og energiforbruget, til trods for at de enkelte vogne er tungere end traditionelle personvogne i en etage. F.eks. fik det franske h\xc3\xb8jhastighedstog TGV Duplex 45\xc2\xa0% flere pladser end forg\xc3\xa6ngeren, men v\xc3\xa6gten pr. siddeplads blev samtidig reduceret fra 1,1 til 0,7 tons._NEWLINE_En af ulemperne ved dobbeltd\xc3\xa6kkervogne er, at en stor del af pladserne kun er tilg\xc3\xa6ngelige via trapper. Et andet problem er, at vognene trods deres st\xc3\xb8rre kapacitet ikke har flere d\xc3\xb8re, hvilket g\xc3\xb8r passagerudvekslingen p\xc3\xa5 stationerne mere tidskr\xc3\xa6vende. Den h\xc3\xb8jere kapacitet sammen med vognenes egen h\xc3\xb8jere v\xc3\xa6gt giver ogs\xc3\xa5 et h\xc3\xb8jere akseltryk. For at forebygge det kan det v\xc3\xa6re n\xc3\xb8dvendigt med kortere vogne eller at forst\xc3\xa6rke de enkelte baner. Endelig er der h\xc3\xb8jden, der kan give problemer i forhold til broer og tunneller. At forh\xc3\xb8je disse og/eller s\xc3\xa6nke sporene kan v\xc3\xa6re meget kompliceret og dyrt. Bl.a. derfor findes der ikke toetages tog i Storbritannien, hvor dobbeltd\xc3\xa6kkerbusser ellers er udbredte._NEWLINE_Vogne og tog med to etager forekommer b\xc3\xa5de i lande med bredspor som Finland, Rusland, Indien og Pakistan og i lande med normalspor som Danmark, Sverige, Nederlandene, Tyskland, Frankrig, Japan, USA og Canada._NEWLINE_En s\xc3\xa6rlig form for toetages tog er godstog, hvor containere er stablet ovenp\xc3\xa5 hinanden i to lag. Det blev indf\xc3\xb8rt af Southern Pacific i 1977 og blev almindeligt i hele USA omkring 1984.'